กระทรวงวัฒนธรรม สืบสานพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จัดทำเว็บไซต์ผ้าไทย
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ดำเนินโครงการจัดทำและพัฒนาระบบสารสนเทศภูมิปัญญาผ้าไทยเพื่อสืบสานพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในการอนุรักษ์ผ้าไทย ล่าสุดได้จัดทำเว็บไซต์คลังข้อมูลผ้าไทยและการแต่งกายของชาติไทย กำหนดโครงสร้างหัวข้อเนื้อหาของฐานข้อมูลที่จะบรรจุไว้ในเว็บไซต์ อาทิ พระราชปณิธานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ด้านการอนุรักษ์ผ้าไทยและผ้าพื้นถิ่น มาตรฐานผ้าไทยและตรานกยูงพระราชทาน ชุดไทยพระราชนิยมและเสื้อพระราชทาน วิวัฒนาการผ้าไทย ประเภทผ้าไทย  พิพิธภัณฑ์ผ้าไทยในประเทศไทย ผ้าไทยแสดงถึงอัตลักษณ์ความโดดเด่นด้านวัฒนธรรมและมรดกภูมิปัญญาแต่ละจังหวัดเน้นเรื่องลายผ้าทั้ง 76 จังหวัด ข้อมูลผลิตภัณฑ์วัฒนธรรมไทยและผลิตภัณฑ์ที่เกี่ยวข้องในแต่ละจังหวัดกำหนดจัดทำแล้วเสร็จภายในปีนี้ เว็บไซต์ดังกล่าวจะเป็นฐานข้อมูลที่เป็นคลังความรู้ ด้านผ้าไทยขนาดใหญ่ที่สุดของประเทศ  มีข้อมูลวิชาการ งานวิจัยและความรู้จากผู้เชี่ยวชาญ นักออกแบบ เชื่อมโยงข้อมูลการรับส่งข้อมูลใหญ่จากศูนย์ข้อมูลของกระทรวงวัฒนธรรม รองรับแพลตฟอร์มเศรษฐกิจวัฒนธรรมใหม่เพื่อนำข้อมูลมาใช้ประโยชน์ด้านต่างๆ เพื่อส่งเสริมการใช้ทุนวัฒนธรรมในเรื่องผ้าไทยเป็นฐานสร้างรายได้ ให้แก่ชุมชนและประเทศ สร้างมูลค่าเพิ่มทางเศรษฐกิจให้แก่ผ้าไทยสู่ระดับสากล ช่วยฟื้นฟูเศรษฐกิจจากโควิด-19